រដ្ឋាភិបាល​ចាប់​ផ្តើម​បង្រៀន​ពី​យេនឌ័រ​ឱ្យ​ទៅដល់​ជនបទ
រដ្ឋាភិបាល​បានកំណត់​ថា នៅ​ឆ្នាំ២០១៥ ​មន្រ្តី​ជាប់​ឆ្នោត​ជា​ស្រ្តី​នៅ​ថ្នាក់​ជាតិ​យ៉ាង​តិច​៣០​ភាគរយ និង ថ្នាក់​ឃុំ​សង្កាត់​២៥​ភាគរយ។
ក្រសួងកិច្ចការនារីនិងក្រសួងអប់រំយុវជននិងកីឡាកាលពីថ្ងៃសុក្របានអំពាវនាវឱ្យក្រុមនិសិ្សត ដែលអនាគតនឹងក្លាយជាគ្រូបង្រៀននៅតាមវិទ្យាល័យនានាឱ្យជួយពង្រឹងការអប់រំផ្នែកយេនឌ័រដល់ សិស្សានុសិស្សជាបន្ថែមទៀត។ លោកស្រី ឃឹម ចំរើន រដ្ឋលេខាធិការក្រសួងកិច្ចការនារី បានមានប្រសាសន៍នៅក្នុងវេទិកានេះថាគរុនិស្សិតប្រមាណជា២០០នាក់ដែលនឹងត្រូវបញ្ចប់ការសិក្សានាពេលដ៏ខ្លីខាងមុខនេះហើយនឹងក្លាយជាគ្រូបង្រៀនត្រូវធ្វើការអប់រំផ្នែកយេនឌ័រដល់សិស្សានុសិស្សនៅតាមវិទ្យាល័យនានា ដែលខ្លួនបានបង្រៀន ដើម្បីលើកកម្ពស់ដល់សមភាពយេនឌ័រក្នុងប្រទេសកម្ពុជា។ លោកស្រីឃឹម ចំរើន បានបញ្ជាក់ផងដែរថាសមភាពយេនឌ័រក្នុងស្រទាប់យុវវ័យនៅមានកម្រិតនៅឡើយ ដូច្នេះការផ្សព្វផ្សាយចំណេះដឹងនេះដល់គរុនិស្សិតគឺដើម្បីឱ្យអ្នកទាំងនោះយកចំណេះដឹងនិងបទពិសោធទាំងនេះបន្តដល់ក្រុមគ្រួសារ សហគមន៍និងសង្គមជាតិទាំងមូល។ «វេទិកានេះ ក្នុងន័យដើម្បីឲ្យយុវវ័យ ក៏ដូចជាប្រជាពលរដ្ឋយើងលោកយល់អំពីតួនាទីយេនឌ័រ។ ហើយកាលណាបានយល់ដឹងហើយគឺគ្រួសារនិងទទួលបាននូវសុភមង្គលក្នុងគ្រួសារគ្មានអំពើហិង្សា គ្មានការរើសអើងលើស្រ្តី។ ជាពិសេសទៅទៀត អ្វីដែលយើងចង់បាននោះ គឺផ្តោតទៅលើយុវវ័យ ពីព្រោះ យុវវ័យជាអ្នកបន្តវេនទៅថ្ងៃអនាគត។ កាលណាគាត់យល់ច្បាស់ ហើយជាពិសេសទាក់ទងទៅ នឹង គរុកោសល្យថ្ងៃអនាគត លោកក្លាយទៅជាគ្រួ លោកនឹងអប់រំសិស្សបន្តទៀតឲ្យយល់បញ្ហាយេនឌ័រនេះ»។ រដ្ឋាភិបាលបានកំណត់ថា នៅឆ្នាំ២០១៥ មន្រ្តីជាប់ឆ្នោតជាស្រ្តីនៅថ្នាក់ជាតិយ៉ាងតិច៣០ភាគរយ និង ថ្នាក់ឃុំសង្កាត់២៥ភាគរយ។ ក៏ប៉ុន្តែយោងតាមរបាយការណ៍របស់ខុមហ្រ្វែល បានឱ្យដឹងដែរថា កម្ពុជា មិនទាន់មានសមភាពយេនឌ័រនៃការផ្តល់អំណាចខាងនយោបាយ ពិសេសភាពជាអ្នកតំណាងអ្នកបោះឆ្នោតជាប់ឆ្នោត ថ្វីបើអ្នកចុះឈ្មោះបោះឆ្នោតជាស្ត្រីមាន៥៣ភាគរយក៏ដោយ ជាក់ស្ដែងតំណាងរាស្រ្តស្រ្តី មានចំនួនតែ២២ភាគរយសម្រាប់អាណត្តិទី៤ ក្នុងចំណោមតំណាងរាស្ដ្រសរុបចំនួន១២៣រូប។ រីឯស្រ្តី ដែលកំពុងតែបម្រើការក្នុងក្រុមបឹ្រក្សាឃុំ-សង្កាត់មាន ចំនួន២០ភាគរយសម្រាប់អាណត្តិទី២។ លោកអ៊ិន ថេរ អនុរដ្ឋលេខាធិការក្រសួងអប់រំ យុវជននិងកីឡា ក៏បានឱ្យដឹងនៅក្នុងវេទិកានោះផងដែរថាចំណេះដឹងផ្នែកសមភាពយេនឌ័រក្នុងស្រទាប់យុវវ័យសម្រាប់អ្នកដែលបានបញ្ចប់មធ្យមសិក្សាមានកម្រិតខ្ពស់ក៏ប៉ុន្តែនៅមិនទាន់បានឆ្លើយតបទៅនឹងតម្រូការសង្គមនៅឡើយ ដូច្នេះចំបាច់ត្រូវតែមានការបណ្តុះបណ្តាលបន្ថែមទៀត។ «បញ្ហាយេនឌ័រនៅក្នុងយុវវ័យនេះ វាជាបញ្ហាសំខាន់ណាស់ ពីព្រោះយើងដឹងហើយថាកម្លាំង ចូលរួមក្នុងការអភិវឌ្ឍសង្គមជាតិទាំងមូល ក៏ដូចជាគ្រួសារទាំងមូលវាមិនមែនទៅពឹងផ្អែកតែលើកម្លាំង បុរសទេ គឺស្រ្តីក៏ជាកម្លាំងទាំងពីរនេះរួបរួមគ្នាទើបវាអភិវឌ្ឍសង្គមជាតិបាន។ ដូច្នេះបើគេយល់ច្បាស់អំពី យេនឌ័រនេះទៅយើងឃើញថា វាអត់មានបញ្ហាប្រឈមក្នុងការចាត់ចែងការងាររៀនសូត្រ ក៏ដូចជា បញ្ហា បំពេញការងារផ្សេងៗ ទៀតរបស់យុវវ័យយើង»។ យោងតាមរបាយការណ៍របស់ក្រសួងអប់រំបានបញ្ជាក់ថាក្នុងឆ្នាំសិក្សា២០០៩-២០១០ សិស្សនារីក្នុងមធ្យមសិក្សាទុតិយភូមិមានប្រមាណជាង៤៧ភាគរយក្នុងចំណោមសិស្សសរុប៣៣៤.៧៣៤នាក់ បរិញ្ញាប័ត្រមានប្រមាណជា៤០ភាគរយក្នុងចំណោមសិស្ស១៧១.២៦៤នាក់ ហើយការអប់រំកាន់តែខ្ពស់ចំនួនស្រ្តីកាន់តែមានការថយចុះ។ ជាក់ស្តែង បរិញ្ញាប័ត្រជាន់ខ្ពស់មានស្រ្តីតែ១៨ភាគរយ ក្នុងចំណោម១២០.៨៨៧នាក់ និង ថ្នាក់បណ្ឌិតមានស្រ្តីប្រមាណជា៥ភាគរយក្នុងចំណោម៩៨១នាក់។ របាយការណ៍របស់ខុមហ្រ្វែលក៏បានបញ្ជាក់ផងដែរថា អ្នកនយោបាយកម្ពុជាភាគច្រើនគឺជាបុរសរីឯស្រ្តីវិញមានឱកាសតិចតួចក្នុងការចូលរួមក្នុងឆាកនយោបាយ។ផ្នែកខ្លះនៃបញ្ហានេះកើតឡើងដោយសារទំនៀមទម្លាប់អភិរក្សនិយម និងវប្បធម៌ ដែលត្រូវបានគេសន្មត់និងផ្តល់តម្លៃស្រ្តីទាបជាងបុរសនៅគ្រប់វិស័យក្នុងសង្គម។ ជាងនេះទៅទៀតភាពក្រីក្រ អវិជ្ជា ការរើសអើងខ្វះការលើកទឹកចិត្ត និងឱកាស និងអវត្តមាននូវគោលនយោបាយជាក់លាក់ក្នុងការលើកកម្ពស់ និងការផ្តល់ឱកាសដល់ស្រ្តីគឺជាបច្ច័យ ដែលក្លាយ ជាឧបសគ្គសម្រាប់ស្រ្តីក្នុងការទទួលបាននូវសមភាពនិង ផលចំណាយពីការចូលរួមក្នុងវិស័យនយោបាយ និងកិច្ចការសង្គម។ ទោះបីជាយ៉ាងណាក៏ដោយគរុនិស្សិត មាស ពុទ្ធី បរិញ្ញាប័ត្រផ្នែកគណិតវិទ្យាមកពីខេត្តតាកែវ ដែល បានចូលរួមក្នុងវេទិកានេះបានឱ្យដឹងដែរថាការបញ្ជៀប យេនឌ័រនេះនៅមានការយឺតយ៉ាវនៅឡើយជា ពិសេសតំបន់ដាច់ស្រយ៉ាលនារីភាគច្រើន បានបោះបង់ការសិក្សាជាហេតុធ្វើឱ្យយេនឌ័រនៅតែជាបញ្ហា សម្រាប់សង្គមដែលភាគច្រើនស្រ្តីមិនបានចូលរួមនិងបញ្ចេញសមត្ថភាពរបស់ខ្លួនក្នុងការអភិវឌ្ឍប្រទេស។ «ជាពិសេសនារី ដូចថាយល់ដឹងពីបញ្ហាយេនឌ័រតិចតូច ដូចថាខ្លួនឯងគ្មានសមត្ថភាពការងារ ធំដំមួយចំនួនប្រគល់ឲ្យបុរសអ្នកធ្វើប៉ះពាល់ធ្វើឲ្យស្រ្តី និងគឺអសមត្ថភាព គឺគេអត់សូវមានចំណេះដឹង។ អញ្ចឹងស្រេចតែបុរសធ្វើអ្វី គឺធ្វើហ្នឹង។ ទោះបីបុរសប្រាប់ឲ្យទៅធ្វើខុសក៏គេអត់ដឹងថាធ្វើខុសដែរ ។ ខ្ញុំគិតថា នៅយឺតយ៉ាវនៅឡើយ ពីព្រោះតំបន់ដាច់ស្រយាលមួយចំនួន គឺថាគឺអត់ទាន់យល់ពីបញ្ហាហ្នឹង។ ជាពិសេស ដូចនៅខាងម្តុំភូមិខ្ញុំ មួយចំនួនគេគិតថា កូនស្រីមិនបាច់មករៀនខ្ពស់ដូចពួកខ្ញុំទេ ឲ្យរៀនល្មមៗបានហើយ ដល់ពេលគេមានគ្រួសារទៅ គ្រួសារគេរីកចម្រើនជាងពួកខ្ញុំអ្នករៀនទៀត។ គេគិតថា អញ្ចឹងគេអត់ទាន់យល់ ដឹងច្បាស់នៅឡើយទេ»។ និស្សិត ផេង មាសសក្តិ និស្សិតឆ្នាំទី៣ផ្នែកសេដ្ឋកិច្ចក៏បានឱ្យដឹងដែរថាយុវវ័យ គួរតែយកចិត្តទុក ដាក់អំពីបញ្ហាយេនឌ័រជាពិសេសការសិក្សាអប់រំ ពីព្រោះកាលណាស្រ្តីមានឱកាសទទួលបានការអប់រំដូចជា បុរស ដូច្នេះស្រ្តីអាចទទួលបានការងារក្នុងរដ្ឋាភិបាលក៏ដូចជាកិច្ចការសាធារណៈផ្សេងៗដូចជាបុរសដែរ៕